मुंबई : हिंदी सिनेमा के पहले रॉकस्टार शम्मी कपूर की आज जयंती है। उनके जिंदादिली और बेबाक डांसिंग स्टाइल के आज भी लोग दीवाने हैं। वे भारतीय सिनेमा के ऐसे अभिनेता थे जिन्होंने बॉलीवुड अभिनेताओं के डांस करने के चलन की शुरुआत की। फिर हिंदी सिनेमा की दुनिया में अपनी एक अलग पहचान बना ली। मनमौजी और सुपरकूल अभिनेता के जीवन के बारे में जानते हैं। किस तरह की जिंदगी उन्होंने जी और कैसे बनायी अपनी एक अलग पहचान, आइए जानते उनके बारे में कुछ खास।
पृथ्वीराज कपूर और रामशरणी कपूर के घर 21 अक्टूबर, 1931 को जन्मे शम्मी कपूर के बचपन का नाम शमशेर राज कपूर था। राजकपूर और शशि कपूर उनसे छोटे थे जो वेटरन एक्टर रहे हैं। आप सभी को पता है कि पृथ्वीराज कपूर फिल्म इंडस्ट्री के महान अभिनेता थे। ऐसे में शम्मी कपूर को शुरुआत से ही एक फिल्मी माहौल मिला। शम्मी ने फिल्मों में काम करने का फैसला लिया और फिल्म 'जीवन ज्योति' से हिंदी सिनेमा में अपने कदम रखे। इस दौरान वे एक अलग शख्सियत थे। जिनके एक्टिंग का अंदाज अलग था, जिनका डांसिंग स्टाइल अलग था और एक ऐसा ऐक्टर जो हंसमुख, जिंदादिल था।
कहा जाता है कि शम्मी कपूर का दिल एक्ट्रेस मुमताज पर आ गया था। शम्मी ने 18 साल की मुमताज को शादी के लिए प्रपोज भी किया था और वे चाहते थे कि मुमताज अपना फिल्मी करियर छोड़कर उनसे शादी कर लें लेकिन ऐसा हो न सका। मुमताज ने ऐसा करने से इनकार कर दिया। दरअसल, तब कपूर खानदान की बहुएं फिल्मों में काम नहीं किया करती थीं।
शम्मी कपूर ने अपनी उम्र से बड़ी एक्ट्रेस गीता बाली से शादी कर ली थी। तब उन्होंने ये शादी घरवालों के खिलाफ जा कर चोरी-चोरी की थी। लेकिन साल 1965 शम्मी और गीता के लिए बेहद दर्दनाक रहा। चेचक की वजह से गीता बाली की मृत्यु हो गयी जिससे शम्मी पूरी तरह से टूट गये। इस सदमे का शम्मी पर बेहद खराब असर हुआ। उन्होंने खुद पर और अपने करियर पर ध्यान देना ही छोड़ दिया। जिससे उनका वजन काफी ज्यादा बढ़ गया और इससे हीरो के तौर पर उनका करियर काफी ज्यादा प्रभावित हुआ।
परिवार के दबाव के बाद शम्मी ने गीता की मौत के 4 साल के बाद नीला देवी से शादी की जो एक राजशाही परिवार से थीं। शादी से पहले शम्मी ने नीला देवी के आगे शर्त रखी कि वह मां नहीं बनेंगी, उन्हें गीता के बच्चों को ही पालना होगा जिसे नीला ने मान ली और दोनों की शादी हो गयी। नीला शर्त के मुताबिक ताउम्र मां नहीं बनीं।
शम्मी कपूर का फिल्मी करियर बेहतरीन रहा। 50 साल के इस करियर में उन्होंने कई हिट फिल्में की। वे 200 फिल्मों में अपने अलग-अलग अंदाज को बिखेरा। 'रंगीन रातें', 'तुमसा नहीं देखा', 'मुजरिम', 'उजाला', 'दिल देके देखो', 'प्रोफेसर चाइना टाउन', 'ब्लफ मास्टर', 'कश्मीर की कली', 'राजकुमार', 'जानवर', 'तीसरी मंजिल', 'ऐन इवनिंग इन पेरिस', 'ब्रह्मचारी', 'तुमसे अच्छा कौन है', 'प्रिंस', 'अंदाज', 'विधाता', 'जंगली' उनकी बेहतरीन और यादगार फिल्मों में से हैं।